Resolució 197/2017, de 14 de juny
Còpia de sis factures abonades per l'Ajuntament i d'actes de la Junta de Govern Local.
El dret d'accés de tots els regidors a les actes de la junta o comissió de govern ­–en formin o no part– es troba reconegut implícitament pel darrer incís de l'article 113.1.b ROF.
L'article 164.5 TRLMRLC reconeix un dret indiscutible dels electes locals a l'obtenció de còpia –en paper o, quan estigui disponible, en format electrònic– de la documentació a la qual accedeixin, sense necessitat de justificació ni de formulació d'ulteriors sol·licituds, i sense que existeixi marge de discrecionalitat de l'Administració a l'hora de decidir si l'atorga o no.
Número d'expedient de la reclamació: 159/2017 i 160/2017 (acumulades).
Al seu torn, la Reclamació 160/2017 deriva de tres sol·licituds presentades per l'esmentat grup municipal (el 23 de maig, 29 de juliol i 20 de setembre de 2016, amb registres d'entrada 1/2016/176, 1/2016/248 i 1/2016/292) en què es demana còpia de les actes de la Junta de Govern Local de l'actual legislatura.
Les sol·licituds es fonamenten en la normativa de règim local reguladora del dret d'accés dels electes locals.
"Pel que fa a la sol·licitud de còpia de factures i tenint en compte la ponderació entre el principi de qualitat i la protecció de dades de terceres persones es desestima la sol·licitud efectuada per subministrar còpia de les factures relacionades si més no, i tenint en compte el dret d'accés a determinada informació que ostenta en condició de regidor, aquesta alcaldia li admet el dret d'accés a la informació i en aquest sentit pot personar-se a les dependències municipals per tal que pugui tenir accés a les factures que ha sol·licitat [...] sense que aquest accés suposi l'obtenció de còpies [d'aquestes]".
Pel que fa a la sol·licitud de les actes de la Junta de Govern Local, l'alcaldia hi dona resposta mitjançant un escrit de 27 de maig de 2016 (registre de sortida 1/2016/117) on es comunica al grup municipal que li seran trameses "tan aviat com es tinguin efectuades les còpies".
Ni la resolució de 5 d'octubre de 2015 ni aquest darrer escrit de 27 de maig de 2016 tenen peu de recurs.
A la Reclamació 159/2017 especifica que "hem sol·licitat [diverses] vegades còpies d'unes factures dubtoses d'un treballador de l'Ajuntament que efectua tasques d'enterramorts" i que "com a regidors tenim dret a veure i sol·licitar còpies de qualssevol factures o informació del consistori, ja que no en volem fer cap mal ús i ells ens ho neguen".
A la Reclamació 160/2017 el grup municipal afirma que "volem tenir còpies de totes les actes de les Juntes de Govern Local de l'Ajuntament de Godall que s'han realitzat durant tota la legislatura, i que se'ns [lliurin] sense demora", atès que "en aquestes Juntes de Govern es decideixen temes importants que afecten al poble i nosaltres com a regidors volem saber què és el que decideixen i perquè".
El fet que les reclamacions tinguin el seu origen en diverses sol·licituds d'accés a informació d'un grup municipal formulades a l'empara de la normativa de règim local, que no contempla expressament la possibilitat de reclamar davant òrgans de garantia com la GAIP, no impedeix que aquesta sigui competent per conèixer-les.
Com aquesta Comissió ha assenyalat en reiterades ocasions (entre d'altres, amb major deteniment, a les seves resolucions relatives a les Reclamacions 4/2016, 22/2016, 23/2016, 28/2016 i 34/2016), el règim d'accés dels càrrecs electes locals a la informació de l'ens local respectiu constitueix un supòsit de "règim d'accés especial" als efectes de la disposició addicional primera, apartat segon, de la Llei 19/2014, del 29 de desembre, de transparència, accés a la informació pública i bon govern (LTAIPBG) i, com a tal, es regeix per la seva normativa específica (article 77 de la Llei 7/1985, de 2 d'abril, reguladora de les bases del règim local, articles 14 a 16 ROF i, a Catalunya, l'article 164 del Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya –TRLMRLC–) i, supletòriament, per l'LTAIPBG.
Tampoc constitueix causa d'inadmissió el fet que la reclamació es presenti havent transcorregut el termini d'un mes establert per l'article 42.1 LTAIPBG, atès que els actes impugnats no contenien la indicació preceptiva dels recursos susceptibles d'interposició i, quan això succeeix, el termini d'impugnació roman obert (article 58 de la Llei 30/1992, de 26 de novembre, de règim jurídic de les administracions públiques i del procediment administratiu comú i, en l'actualitat, article 40 de la Llei 39/2015, d'1 d'octubre, del procediment administratiu comú de les administracions públiques –LPAC–).
Finalment, aquesta Comissió també ha afirmat reiteradament la seva competència per conèixer de reclamacions presentades contra la manca de lliurament material de la informació sol·licitada i estimada, com seria el cas de la Reclamació 160/2017 (així, p. ex., a la Resolució de 17 de novembre de 2016, d'estimació de la Reclamació 218/2016).
L'Ajuntament de Godall no qüestiona cap d'aquests tres extrems.
Atesa l'estreta connexió existent entre aquestes dues reclamacions, que tenen les mateixes parts i una tramitació paral·lela, resulta procedent acumular-les a l'empara de l'article 57 LPAC i dictar una única resolució per a totes elles.
El grup municipal reclamant té dret a obtenir la informació sol·licitada en aquestes dues reclamacions.
En el cas de la Reclamació 160/2017, el propi Ajuntament estima la sol·licitud quan comunica al grup municipal que li trametrà les còpies de les actes de la Junta de Govern Local "tan aviat com es tinguin efectuades" (segons la resposta escrita de 27 de maig de 2016 recollida a l'antecedent 3).
Com recorda el propi secretari municipal en el seu informe de 31 de maig de 2016, el dret d'accés de tots els regidors a les actes de la junta o comissió de govern ­–en formin o no part– es troba reconegut implícitament pel darrer incís de l'article 113.1.b ROF.
Si l'Ajuntament ha de lliurar d'ofici a tots els regidors còpia de l'acta després de cada sessió, amb més motiu les ha de facilitar als regidors que les sol·licitin.
L'Ajuntament ha disposat de temps més que suficient per efectuar les còpies corresponents des de la resposta donada a la sol·licitud d'accés, de manera que aquestes han de ser lliurades sense més demora.
Pel que fa a les factures que són objecte de la Reclamació 159/2017, l'Ajuntament ha estimat ja la seva consulta presencial, i la discrepància roman només en relació amb l'obtenció de còpia.
S'ha de donar la raó al grup municipal reclamant i reconèixer el seu dret a obtenció de les còpies sol·licitades, un dret expressament reconegut, en termes molt amplis, per l'article 164.5 TRLMRLC, quan disposa que "els membres de la corporació tenen dret a obtenir còpia de la documentació a la qual tenen accés.
Com aquesta Comissió ha assenyalat en altres ocasions (amb més deteniment, p. ex., a les Resolucions de 7 de juny de 2016 sobre les Reclamacions 22, 23 i 28/2016), aquest precepte supera les limitacions relatives a les còpies contingudes en els articles 14 a 16 ROF i reconeix un dret indiscutible a l'obtenció de còpia –en paper o, quan estigui disponible, en format electrònic– de la documentació a la qual accedeixin, sense necessitat de justificació ni de formulació d'ulteriors sol·licituds, i sense que existeixi marge de discrecionalitat de l'Administració a l'hora de decidir si l'atorga o no.
L'Ajuntament no motiva de manera convincent les raons d'aquesta denegació, sense que sigui suficient amb la genèrica invocació que duu a terme de la protecció de dades personals, dades que ja serien difoses amb la consulta presencial admesa per aquell.
Es tracta només de sis factures, perfectament identificades, que contenen dades personals de tipus econòmic que no són íntimes i que els regidors i regidores han de poder conèixer per exercir adequadament la funció de control i fiscalització dels òrgans de govern municipal que els reconeix l'article 52.2.a TRLMRLC i comprovar el destí i la justificació dels recursos públics percebuts per la persona que ha facturat els seus serveis a l'Ajuntament.
L'obtenció de còpia pot ser necessària, entre altres raons, per estudiar les factures amb el deteniment suficient, contrastar-les amb altres documents de què pugui disposar el grup municipal reclamant o fer-ne la difusió que correspongui, en el cas que palesin alguna il·legalitat.
Aquesta Comissió ja ha reconegut en nombroses ocasions el dret dels electes locals (p. ex., a la Resolució de 7 de juliol de 2016 sobre la Reclamació 34/2016, entre moltes altres) i, fins i tot, dels ciutadans (p. ex. a la Resolució de 18 de maig de 2016 sobre la Reclamació 18/2016), a obtenir còpia de factures retribuïdes amb diner públic.
Sobre la base dels antecedents i fonaments jurídics exposats, el Ple de la GAIP, en la sessió de 14 de juny de 2017, resol per unanimitat: